**Firda videregående skole** (nynorsk: Firda vidaregåande skule) er en videregående skole på Sandane i Gloppen kommune i Nordfjord. Skolen ble stiftet i 1922 som Firda gymnas. Hovedbygget er fra 1924.

Beliggenhet
-----------

Skolen ligger i like ved Sandane sentrum med Nordfjord Folkemuseum som nærmeste nabo. Gloppen folkebibliotek er samlokalisert med skolen og gir lett tilgang på aktuelt lærestoff, og skolens datarom er åpne også på kveldstid til bruk for elevene. En forholdsvis stor del av elevmassen er hybelboere, og skolen har derfor utviklet et stort tilbud av aktiviteter for elevene i fritiden. 

Skolen har gode forhold for idrettsfag med tilgang til Trivselshagen (med flere håndballhaller, turnhall, svømmehall og styrketreningsrom) og Sandane stadion, et kombinert fotball- og friidrettsstadion. I tillegg nytter skolen den allsidige naturen i Gloppen kommune, fjord, skog og fjell.

Skolens historie
----------------

Skolen ble startet i 1922 etter initiativ fra Gloppen kommune, Firda Mållag og ungdomslagene Firda ungdomslag og Sunnfjord ungdomslag. Den engasjerte målmannen og lærer Anders Lothe var sentral i arbeidet, og var formann i gymnasnemnden som ble etablert i 1921. Gymnasnemnden og en lokal arbeidsgruppe vedtok den 15. april 1922 at navnet på den nye skolen skulle være Firda Gymnas. Gloppen kommune kjøpte tomten fra storgården Holvik.

Skolen ble ført på departementets budsjett for 1922/23. Det var derimot en løpende kamp om plassering av landsgymnasene i landet og sterke røster bidro til at Firda ble strøket fra budsjettet. Etter mye politisk arbeid kom det løfte om rikstilskudd til skoler uten eksamensrettigheter. Klasserom og gymnastikkrom ble leid i ungdomshuset *Vonheim*. Skolen ble tegnet av arkitekt Per Sande. 23. august 1922 ble skolen offisielt åpnet under en tilstelling i *Vonheim*. Til stede var blant annet fylkesskolestyret, skoledirektøren, fylkesmannen, ordførerne i Nordfjord og Sunnfjord, styrene til de tre fylkeslagene, Anders Lothe og Elias Ryssdal (1888–1937) som ble skolens første rektor. Ryssdal hadde vært lærer ved Hornnes landsgymnas i Setesdal. 

I 1924 ble skolens hovedbygg reist. Den amerikanske millionæren William Henry Singer jr. bidro med et større rentefritt lån. Bygget ble tegnet av arkitekt Per Sande og var arkitektonisk inspirert av Eidsvollsbygningen med strenge krav til symmetri i utformingen av fasade. Fra nyttår 1924 ble ett klasserom tatt i bruk. Fra februar ble et nytt rom klart. Høsten 1924 fikk hovedbygget skolekjøkken og det ble gjort plass til elever fra Gloppen mellomskole. 16. november ble bygget innviet av skoledirektør Olav Vevle. Hovedbygget er fortsatt i bruk ved skolen. I 1926 tok Firda over ansvaret for mellomskolen og endret navn til *Firda Gymnas og Mellomskule*.

I 1927 ble Kaare Fostervoll (f. 1891, d. 1981) ansatt som rektor. Bare 36 år gammel var han da landets yngste rektor. Han ble senere statsråd og kringkastningssjef. Under Fostervolls ledelse vokste skolen fra 62 elever i 1927 til 281 elever i 1938. Skolen etablerte en rekke elevlag. Et kristelig lag, «Concordia», avholdslaget «Stella», skoleidrettslag og sang- og musikklag. Fostervoll ble rektor ved Ålesund offentlige allmennskole og Sjur Bøyum (f. 27. oktober 1884 i Fjærland) ble ny rektor på Firda.

I 1941 fikk skolen sin første klasse av det 4-årige landsgymnaset. I mars 1942 ble tre lærere arresterte hvorav den ene, lektor Hellesnes ble sendt til Kirkenes. I november 1944 ble 5 elever arresterte av Gestapo og satt i konsentrasjonsleir på Grini til freden kom. Etter frigjøringen ble tidligere rektor Fostervoll kirke- og undervisningsminister. Kort tid etter tok staten over skolen og Firda Gymnas ble et såkalt landsgymnas, og fra 1948 også en *statsrealskole*. Det nye navnet ble *Firda offentlige landsgymnas og statsrealskule*. Rektor Bøyum ble rektor ved Voss landsgymnas, og lektor Emil Caspari Vollset (f. 6. oktober 1895 i Sunnulven) fra Ålesund allmennskole tok over styrerjobben i 1947. 

Firda Gymnas fikk en periode med høy tilsøkning fra hele landet. Det ble planlagt utvidelse. I motsetning til en del andre landsgymnas ble det ikke bygget internat på Sandane, men skolen har basert seg på hybler hos kommunens befolkning. Vollset dro tilbake til Ålesund i 1951 hvor han ble rektor. Børge Rypdal (f. 10. mai 1912) i Vikebukt, også han fra Ålesund offentlige høyere allmennskole, ble ny rektor. Rypdal hadde tidligere selv vært lektor på Firda fra 1939–1947. 

Skolen har siden fått flere bygg. Blant annet en større aula som også nyttes jevnlig til arrangementer for kommunens innbyggere. Skolens bibliotek er også folkebibliotek og ligger i kjelleren av det som i dag er administrasjonsbygningen. I 2008 ble det gjennomført en omfattende utvidelse gjennom prosjektet Trivselshagen. Også den fylkeskommunale idrettshallen, Firdahallen, er utvidet og oppgradert til Triveselshallen. Hallen har 4 håndballbaner, løpebane, hoppgrop og kastring for friidrett, svømmehall med 25 meter i 5 baner, stupetårn, barnebasseng og varmebasseng, samt egen turnhall med skummgummigrop. I tillegg er det fasiliteter for styrketrening i et eget studio. Det er et idrettsanlegg som hever kvaliteten på skolens idrettstilbud ytterligere.

Utdanningstilbud
----------------

Vedtatt utdanningstilbud for skoleåret 2023–2024:

* Vg1 Idrettsfag
	+ Vg2 Idrettsfag
	+ Vg3 Idrettsfag
* Vg1 Musikk, dans og drama med dans
	+ Vg2 Dans
	+ Vg3 Dans
* Vg1 Musikk, dans og drama med drama
	+ Vg2 Drama
	+ Vg3 Drama
* Vg1 Musikk, dans og drama med musikk
	+ Vg2 Musikk
	+ Vg3 Musikk
* Vg1 Studiespesialisering
	+ Vg2 Realfag
	+ Vg2 Språk, samfunnsfag og økonomi
	+ Vg3 Realfag
	+ Vg3 Språk, samfunnsfag og økonomi

Rektorer
--------

* 1922–1927 Elias Ryssdal
* 1927–1938 Kaare Fostervoll
* 1938–1947 Sjur Bøyum
* 1947–1951 Emil Vollset
* 1951–1963 Børge Rypdal
* 1963–1965 Odd Kvigne
* 1965–1974 Olav Haaland
* 1974–1985 Kjell Brevik
* 1985–2005 Ragnar Eimhjellen
* 2005–2012 Kjell Arnestad
* 2012– Hallgeir Hansen

Tidligere elever ved Firda videregående skole
---------------------------------------------

Toralv Maurstad, her med sin mor Tordis Maurstad i 1973, er tidligere elever ved Firda vgs  Foto: Delphin, Rigmor Dahl / Oslo Museum 
For tidligere elever ved skolen, se Kategori:Alumni fra Firda videregående skole.
I tiden som landsgymnas hadde Firda tilsøkning fra nær hele landet. Personligheter som fikk tildelt artium fra landsgymnaset er Toralv Maurstad (f. 1926–2022), skuespiller fra Bærum, Fred Kavli (1927–2013), norskamerikansk oppfinner fra Eresfjord og Kristian Johan Fossheim (F. 1935), fysiker og professor i fysikk kom fra nabokommunen Jølster.. Herbjørn Sørebø (1933–2003), tidligere programleder i NRK fra Fjaler var russeformann ved skolen i 1953. Han skrev talen for skolens 75 års jubileum i 1997. Da han måtte melde frafall ble talen lest av en annen Firda-alumni ved NRK, programsekretær og kanalvert, Ragnhild Sælthun Fjørtoft.

Skolen har hatt mange musikere knyttet til tilbudet musikk, dans og drama, der karrieren står sterkt knyttet til årene på skolen. Blant disse er også en del musikkgrupper. Bandet Fabel ble etablert som *To levande og ein død* mens medlemmene gikk på Firda videregående skole og musikklinja der. Også lokalt har skolen mye å bety for kultur og musikk. Folkemusiker Sigrid Moldestad fra Breim var russ i 1995 sammen med to av medlemmene i Fabel. Hun etablerte sin musikkarriere senere i livet. Hun har siden vært en rekke ganger i skolens aula, Trivselshallen, og holdt konserter, sist ved skolens 100 års jubileum i august 2022. Eva Weel Skram gikk fra russetid på Firda til den populære talentkonkurransen Idol i 2005. Tone Damli avsluttet skoleoppholdet etter et år ved Firda for å være med i Idol samme år som sambygdingen Weel Skram. Skolen fikk oppmerksomhet for å ha med to elever i finalen.

Det er likevel prestasjoner til elevene fra skolens idrettslinje som har blitt lagt mest merke til siden 1980-tallet. Skolens rolle som aktør i livene til unge utøvere fra 16 til 19 år gir skolen en lang liste over norgesmestere og medaljevinnere fra mesterskap. Friidrettsmiljøet i kommunen har sterke koblinger til Firda vgs, og tett samarbeid med Gloppen Friidrettslag. I det neste er en samling av skolens norgesmestere gjennom tidene. Det er verdt å merke seg at sju ganger norgesmester, Odd-Bjørn Hjelmeset, også er fem ganger verdensmester i langrenn.

### Norgesmestere

Skolen har idrettslinje. Tidligere elever som senere ble norgesmestre. 

| Bilde | Navn | Født (død) | År | Idrett (info) |
| --- | --- | --- | --- | --- |
|  | Hansen, Sigrid HeienSigrid Heien Hansen | 1995 | 2020 | Fotball (Vålerenga) |
|  | Hauge, Kjell OveKjell Ove Hauge | 1969 | 1993, 1994, 1996, 1997 | Friidrett (kulestøt) |
|  | Hjelmeset, Odd-BjørnOdd-Bjørn Hjelmeset | 1971 | 2000, 2001 (2), 2002, 2003, 2004, 2006 | Langrenn |
|  | Hole, EvenEven Hole | 1957 | 1981, 1982 (2), 1983 | Alpint |
|  | Indrebø, ArneArne Indrebø | 1969 | 1990, 1993, 1995, 1997 | Friidrett (spydkast) |
|  | Isane, ElinElin Isane | 1975 | 1997 | Friidrett (kulestøt) |
|  | Mardal, ThomasThomas Mardal | 1997 | 2023 | Friidrett (sleggekast) |
|  | Ortner, Cecilie RiseCecilie Rise Ortner | 1977 | 2001, 2002, 2003, 2004 (2), 2005 | Friidrett (lengdehopp og tresteg) |
|  | Raad, TrudeTrude Raad | 1990 | 2013, 2014, 2018 | Friidrett (sleggekast) |
|  | Roset, KristinKristin Roset | 1979 | 1999, 2000, 2001 | Friidrett mellomdistanseløp |

Referanser
----------

1. ↑  Utdanningsdirektoratet: Elevtall i videregående skoler 1. oktober 2021
2. ↑  
«Trivselshallen». trivselshagen.no. Besøkt 8. mars 2023.
3. ↑  vilbli.no: Firda videregående skole
4. 1 2 3  Arve Sandal (2022). *Firda – Meir enn berre ein skule* **(Nynorsk)**. Skald. s. 296. ISBN 9788279593454.
5. ↑  
«Herbjørn Sørebø». snl.no. Besøkt 7. mars 2023.
6. ↑  «FIRDA GYMNAS - FIRDA VIDAREGÅANDE SKULE - 1922 - 1997» (PDF). custompublish.com jubileumsskrift.pdf. 1997. Besøkt 17. mars 2023.
7. ↑  «Herbjørn Sørebø». nrk.no fylkesleksikon. 3. august 2010. Besøkt 8. mars 2023.
8. ↑  «FIRDA 100 ÅR – Jubileumsforestilling». firda.vgs. 4. august 2022. Besøkt 8. mars 2023.
9. ↑  
«Ellevill dans for Idol-Tone». firda.no. 4. mars 2005. Besøkt 8. mars 2023.

Kilder
------

* flere 30-årsskrift, red. (1952). «Elias Ryssdal». *Firda Gymnas og Realskule*. Gloppen. s. 22–23.

Eksterne lenker
---------------

* Firda VGS

| * v
* d
* r
Vinnere av Dronning Sonjas skolepris |
| --- |
|  | 
* 2006:Aspervika skole
* 2007:Apeltun skole
* 2008:Løkenåsen skole
* 2009:Flåtestad skole
* 2010:Kaupanger skole
* 2011:Malakoff vgs
* 2012:Fagerlund barneskole
* 2013:Porsgrunn vgs
* 2014:Thor Heyerdahl vgs
* 2015:Gjøvik vgs
* 2016:Ila barneskole
* 2017:Firda vgs
* 2018:Apalløkka skole
* 2019:Stigeråsen skole
* 2021:Sandnessjøen vgs
* 2023:Storhamar vgs

 | Norges flagg |

| * v
* d
* r
Utdanning i Gloppen kommune |
| --- |
| Grunnskoler: | Nordstranda skole  **·** Breim skole  **·** Gloppen ungdomsskole  **·** Hyen skole  **·** Sandane skole  **·** Vestre Hyen skole  • ***Opphørte skoler:*** Mardal skole  **·** Nesjane skole  **·** Reed skole  **·** Rygg skole  **·** Vereide skole  **·** | Gloppens kommunevåpen |
| Videregående skoler: | Firda videregående skole |
| Høyere utdanning: | Høgskulen i Sogn og Fjordane (avdeling Sandane) |
| Folkehøgskoler: | Nordfjord folkehøgskule  • ***Opphørte skoler:*** Amtsskolen på Apalset |
| Alternative skoler: | Gloppen kulturskole |

| * v
* d
* r
Videregående skoler i Vestland |
| --- |
| Nordfjord | 
* Eid vgs
* Firda vgs
* Måløy vgs
* Stryn vgs

 |  |
| Sunnfjord | 
* Dale vgs
* Flora vgs
* Førde vgs

 |
| Sogn | 
* Høyanger vgs
* Sogn Jord- og Hagebruksskole
* Sogndal vgs
* Årdal vgs

 |
| Stor-Bergen nord | 
* Arna vgs
* Austrheim vgs
* Knarvik vgs
* Osterøy vgs
* Tertnes vgs
* Åsane vgs

 |
| Stor-Bergen vest | 
* Askøy vgs
* Sotra vgs.
* Laksevåg og Bergen maritime vgs
* Olsvikåsen vgs

 |
| Stor-Bergen midt | 
* Amalie Skram vgs
* Bergen katedralskole
* Fyllingsdalen vgs
* Langhaugen vgs
* Årstad vgs

 |
| Stor-Bergen sør | 
* Austevoll vgs
* Fusa vgs
* Nordahl Grieg vgs
* Os gymnas
* Os vgs
* Sandsli vgs
* Slåtthaug vgs
* Stend vgs

 |
| Sunnhordland | 
* Bømlo vgs
* Fitjar vgs
* Kvinnherad vgs
* Stord vgs

 |
| Hardanger/Voss | 
* Kvam vgs
* Odda vgs
* Voss gymnas
* Voss vgs

 |
| Friskoler | 
* Akademiet Bergen FPG
* Bergen Private Gymnas
* Danielsen Intensivgymnas
* Danielsen Videregående Skole
* Framnes kristne videregående skole
* Hop videregående skole
* Kongshaug Musikkgymnas
* Krokeide videregående skole
* Metis videregående
* NTG Bergen
* Rudolf Steinerskolen i Bergen
* St. Paul gymnas
* Steinerskolen på Skjold
* Sygna videregående skole
* Red Cross Nordic United World College

 |

|  |  |
| --- | --- |
| Oppslagsverk/autoritetsdata | Lokalhistoriewiki **·** VIAF **·** Forvaltningsdatabasen **·** Nasjonalt skoleregister
 |